1. ปัจจัยความเสี่ยง

คณะกรรมการบริษัทฯ มีความเห็นว่าการดำเนินธุรกิจของบริษัทฯ
ต้องเผชิญกับปัจจัยความเสี่ยงในด้านต่างๆ ดังนั้นเพื่อให้การบริหารความเสี่ยงของบริษัทฯ
เป็นไปอย่างมีระบบตามมาตรฐานในระดับสากล
ซึ่งจะเอื้อประโยชน์ต่อผลลัพธ์สุดท้ายในการสร้างความพึงพอใจให้กับลูกค้าและให้ผลตอบแทนที่ดีแก่ผู้ถือหุ้นและผู้มีส่วนได้ส่วนเสียทุกฝ่าย
โดยมีการบริหารตามหลักการกำกับดูแลกิจการที่ดี คณะกรรมการบริษัทฯ
จึงได้กำหนดปรัชญาและนโยบายบริหารความเสี่ยงไว้ดังนี้

ปรัชญาการบริหารความเสี่ยง

“บริษัทฯ
มีความเชื่อมั่นและตระหนักในความสำคัญของการบริหารและการควบคุมความเสี่ยงที่มีประสิทธิภาพในอันที่จะทำให้บริษัทฯ
สามารถดำเนินธุรกิจอย่างมั่นคงและต่อเนื่อง มีความเสี่ยงที่อยู่ในระดับที่ยอมรับได้
โดยใช้เป็นเครื่องมือทางการบริหารที่ช่วยเพิ่มโอกาสแห่งความสำเร็จให้แก่บริษัทฯ มากที่สุด
ลดโอกาสของการล้มเหลวและความสูญเสียให้เหลือน้อยที่สุด
รวมทั้งลดความไม่แน่นอนในผลการดำเนินงานโดยรวมของบริษัทฯ
อันจะนำไปสู่การบรรลุวัตถุประสงค์ของบริษัทฯ”

นโยบายการบริหารความเสี่ยง

1.  ส่งเสริมวัฒนธรรมการบริหารความเสี่ยง เพื่อสร้างความเข้าใจ จิตสำนึก และความรับผิดชอบ
    ร่วมกันในเรื่องความเสี่ยง การควบคุม และผลกระทบของความเสี่ยงต่อบริษัทฯ
    ในกระบวนการบริหารและปฏิบัติงานทั่วทั้งบริษัทฯ

2.  ให้มีกระบวนการ แนวทาง
    และมาตรการในการบริหารความเสี่ยงที่มีคุณภาพเหมาะสมในระดับสากลและเพียงพอ
    รวมถึงการบ่งชี้ วิเคราะห์ ประเมิน จัดลำดับ จัดการ ควบคุม ติดตาม รายงาน ประเมินผล
    และสื่อสารให้ข้อมูลเกี่ยวกับความเสี่ยงอย่างต่อเนื่อง สม่ำเสมอ และปฏิบัติทั่วทั้งบริษัทฯ

3.  ให้มีการวัดผลความเสี่ยงทั้งในเชิงคุณภาพ เช่น ชื่อเสียง ภาพลักษณ์ของบริษัทฯ
    และเชิงปริมาณ เช่น ผลขาดทุน การลดลงของรายได้ การเพิ่มขึ้นของค่าใช้จ่าย
    โดยพิจารณาถึงโอกาสที่อาจเกิดขึ้น และผลกระทบ

4.  ให้มีการกำหนดเพดานความเสี่ยง (Risk Limit)
    เพื่อจำกัดความเสียหายที่อาจเกิดขึ้นให้อยู่ภายในระดับที่บริษัทฯสามารถยอมรับได้
    รวมทั้งกำหนดเหตุการณ์หรือระดับความเสี่ยงที่เป็นสัญญาณเตือนภัย (Warning Sign)
    ให้ผู้ปฏิบัติงานดำเนินการอย่างใดอย่างหนึ่งเพื่อไม่ให้ความเสี่ยงเกินกว่าระดับเพดานความเสี่ยงที่กำหนด

5.  ให้มีระเบียบการปฏิบัติงานเป็นลายลักษณ์อักษร เพื่อให้ผู้บริหารและผู้ปฏิบัติงานถือปฏิบัติ
    อันเป็นการควบคุมความเสี่ยงจากการดำเนินงาน

คณะกรรมการบริษัทฯได้เล็งเห็นถึงความสำคัญของการบริหารความเสี่ยงจึงได้แต่งตั้งคณะกรรมการบริหารความเสี่ยง(คณะกรรมการฯ)
ประกอบด้วยกรรมการจำนวน 3 ท่าน ให้เป็นผู้รับผิดชอบในการพิจารณากลั่นกรองนโยบาย
กำหนดยุทธศาสตร์และแนวทางในการบริหารความเสี่ยง ควบคุม ติดตาม ตรวจสอบ
ดูแลสถานะความเสี่ยง และการจัดการความเสี่ยงให้มีประสิทธิภาพ และ ทั่วถึงทั้งองค์กร

นอกจากนี้บริษัทฯยังได้จัดตั้งคณะทำงานบริหารความเสี่ยง(คณะทำงานฯ) ซึ่งประกอบด้วย
ผู้บริหารระดับสูงของบริษัทฯ โดยคณะทำงานฯมีหน้าที่ในการวิเคราะห์ประเมินปัจจัยความเสี่ยง
ดำเนินการบริหารจัดการความเสี่ยงให้เป็นไปตามนโยบายที่คณะกรรมการฯได้ให้ความเห็นชอบ
และจัดทำรายงานการบริหารความเสี่ยงเสนอต่อคณะกรรมการฯเป็นรายไตรมาส

นอกจากนี้ ในการปรับโครงสร้างองค์กร ได้มีการจัดตั้งหน่วยงานบริหารความเสี่ยง
เพื่อทำหน้าที่ประสานงานการจัดการบริหารความเสี่ยงในระดับหน่วยงานต่างๆได้อย่างใกล้ชิดขึ้น
รวมทั้งบริษัทฯได้จัดให้มีการสัมมนาเชิงปฏิบัติการในหลักสูตรการบริหารความเสี่ยงให้แก่พนักงานทุกสายงานในกลุ่มบริษัทฯด้วย

ในระหว่างปี 2549 คณะกรรมการบริหารความเสี่ยงได้ร่วมกันพิจารณาปัจจัยต่างๆ
ทั้งภายในและภายนอกที่จะมีผลกระทบต่อการบรรลุเป้าหมายของบริษัทฯ
และได้มีมติเห็นชอบที่จะกำหนดความเสี่ยงของบริษัทฯ เป็น 3 ด้าน ดังนี้

1.  ความเสี่ยงด้านการลงทุน หมายถึง ความเสี่ยงที่เกิดจากการลงทุนในโครงการ

2.  ความเสี่ยงด้านการเงิน หมายถึง ความเสี่ยงที่เกิดจากการขาดสภาพคล่อง ความเพียงพอ
    และทันกาลของเงินทุนที่จะใช้ในการลงทุน

3.  ความเสี่ยงด้านการบริหารงาน หมายถึง ความเสี่ยงที่เกิดจากความผิดพลาดในการบริหารงาน
    กระบวนการปฏิบัติงาน และบุคลากร รวมทั้งเหตุการณ์หรือปัจจัยภายนอก

ความเสี่ยงด้านการลงทุน

บริษัทฯ มีนโยบายที่จะลงทุนในธุรกิจผลิตไฟฟ้าและธุรกิจที่เกี่ยวเนื่อง
โดยคำนึงถึงผลตอบแทนต่อผู้ถือหุ้น พนักงานและสังคม

ในการพิจารณาปัจจัยความเสี่ยงด้านการลงทุน บริษัทฯได้จัดแบ่งออกเป็น 4 ระยะ

ระยะ 1 : คัดเลือกโครงการ

บริษัทฯได้ให้ความสำคัญกับปัจจัยความเสี่ยงในการคัดเลือกโครงการที่จะลงทุน
โดยจะพิจารณาความเสี่ยงในด้านต่างๆ เช่น สภาวะเศรษฐกิจ สังคม การเมือง เทคโนโลยี
ทั้งนี้โครงการที่จะเลือกลงทุนนั้นจะต้องสอดคล้องกับนโยบาย และกลยุทธ์ของบริษัทฯ

ระยะ 2 : หาผู้ร่วมทุน

ในแต่ละโครงการที่บริษัทฯ จะพิจารณาลงทุน บริษัทฯ ได้ดำเนินการวิเคราะห์ ความเป็นไปได้
และผลตอบแทนการลงทุนอย่างละเอียดรอบคอบ ในการพิจารณาคัดเลือกผู้ร่วมทุน บริษัทฯ
จะพิจารณาปัจจัยความเสี่ยงทางการเงิน ผลประโยชน์ทับซ้อน และนโยบายของผู้ร่วมทุน
ซึ่งจะต้องสอดคล้องกับนโยบายและกลยุทธ์การลงทุนของบริษัทฯ
รวมถึงพิจารณากำหนดบทบาทหน้าที่และความรับผิดชอบของผู้ร่วมทุนให้ชัดเจน
เพื่อนำไปสู่การร่วมมือที่ทำให้เกิดพลังร่วม (Synergy) นอกจากนี้บริษัทฯ
ยังคำนึงถึงความเสี่ยงของโครงการที่จะมีผลกระทบต่อสิ่งแวดล้อม (EIA)
ความเสี่ยงในการจัดหาเงินทุนเพื่อสนับสนุนโครงการให้สามารถดำเนินการได้ตามแผนที่วางไว้
ความเสี่ยงในด้านการจัดทำสัญญาและข้อตกลงกับคู่ค้า
ตลอดจนความเสี่ยงในเรื่องการยอมรับของชุมชน/สาธารณชน

ระยะ 3 : พัฒนาโครงการ

ปัจจุบันบริษัทฯ มีโครงการที่อยู่ระหว่างการพัฒนาโครงการ 4 โครงการ ได้แก่

1.  โครงการก่อสร้างโรงไฟฟ้าพลังความร้อนร่วม ขนาดกำลังการผลิต 2x700 เมกะวัตต์
    ในพื้นที่โรงไฟฟ้าราชบุรี ดำเนินการผ่านกิจการร่วมค้า คือ บริษัท ราชบุรีเพาเวอร์ จำกัด

2.  โครงการก่อสร้างโรงงานผลิตแอลกอฮอล์ ขนาดกำลังการผลิตปีละ 30 ล้านลิตร
    ดำเนินการผ่านกิจการร่วมค้า คือ บริษัท สยาม เอทานอล เอ็กซ์ปอร์ท จำกัด

3.  โครงการก่อสร้างโรงไฟฟ้าพลังน้ำ – น้ำงึม 2 ขนาดกำลังการผลิต 615 เมกะวัตต์
    ดำเนินการลงทุนผ่านบริษัท เซาท์อีสท์ เอเชีย เอนเนอร์จี จำกัด

4.  โครงการก่อสร้างโรงไฟฟ้าผลิตไฟฟ้าด้วยก๊าซธรรมชาติที่เป็นผลพลอยได้จากการผลิตน้ำมันดิบ
    ขนาดกำลังการผลิต 1.75 เมกะวัตต์ ที่ จังหวัดสุโขทัย โดยบริษัทย่อยคือ บริษัท
    ราชบุรีพลังงาน จำกัด เป็นผู้ลงทุนทั้งหมด

ทั้ง 4 โครงการ มีความเสี่ยงที่อาจจะทำให้การก่อสร้างไม่แล้วเสร็จตามระยะเวลาที่กำหนด
ซึ่งอาจจะส่งผลให้บริษัทฯ มีค่าใช้จ่ายและต้นทุนในการก่อสร้างเพิ่มขึ้น อย่างไรก็ตาม บริษัทฯ
ได้ดำเนินการติดตามความคืบหน้าของโครงการอย่างสม่ำเสมอและใกล้ชิด มีตัวแทนของบริษัทฯ
ร่วมเป็นกรรมการหรือร่วมปฏิบัติงานเพื่อติดตามความคืบหน้าของโครงการ
และมีส่วนร่วมในการกำหนดนโยบายหลักเกณฑ์
และวิธีการปฏิบัติงานทำให้สามารถควบคุมความก้าวหน้างบประมาณค่าใช้จ่าย
และระยะเวลาในการพัฒนาโครงการให้เป็นไปตามแผนงานที่กำหนดไว้

ระยะ 4 : ดำเนินการผลิตเชิงพาณิชย์

สำหรับโครงการลงทุนของบริษัทฯ ที่ได้มีการดำเนินการผลิตเชิงพาณิชย์แล้วในปัจจุบันมี 2 แห่ง
คือโรงไฟฟ้าราชบุรี ขนาดกำลังผลิตรวม 3,645 เมกะวัตต์ และโรงไฟฟ้าไตรเอนเนอจี้
ขนาดกำลังการผลิต 700 เมกะวัตต์ (เป็นสัดส่วนกำลังการผลิตของบริษัทฯ 350 เมกะวัตต์)
ซึ่งมีบริษัท ผลิตไฟฟ้าราชบุรี จำกัด และบริษัท ไตร เอนเนอจี้ จำกัด
เป็นผู้รับผิดชอบดำเนินการผลิตไฟฟ้าตามลำดับ รวมทั้งบริหารจัดการความเสี่ยงต่างๆ
เพื่อให้สามารถดำรงค่าคุณสมบัติทางเทคนิค เช่น ค่ากำลังการผลิต
และค่าคุณลักษณะของหน่วยผลิตไฟฟ้าตามที่ระบุไว้ในสัญญาซื้อขายไฟฟ้า
ในส่วนของบริษัทฯได้คำนึงถึงความเสี่ยงด้านการดำเนินการผลิต โดยการติดตาม ตรวจสอบ
กำกับดูแลให้การสนับสนุน ในการบริหารจัดการความเสี่ยงให้เป็นไปตามมาตรฐานสากล ทั้งนี้
เพื่อให้การดำเนินงานของบริษัทย่อยและกิจการร่วมค้า เป็นไปตามเป้าหมายที่กำหนดไว้
ซึ่งจะส่งผลให้ ผลตอบแทนการลงทุนของบริษัทฯเป็นไปตามเป้าหมายที่ประมาณการไว้

อย่างไรก็ตาม เนื่องจากรายได้หลักส่วนใหญ่ของบริษัทฯ เกิดจากผลการดำเนินงานของบริษัท
ผลิตไฟฟ้าราชบุรี จำกัด ซึ่งเป็นบริษัทย่อยหลัก และมีสัญญาซื้อขายไฟฟ้าระยะยาวกับ กฟผ.
โดยสัญญาดังกล่าวระบุถึงค่าความพร้อมจ่ายพลังไฟฟ้า
และค่าพลังงานไฟฟ้าที่ได้รับจะครอบคลุมปัจจัยเสี่ยงไว้ทุกด้านแล้ว จึงทำให้บริษัทฯ
มีความมั่นใจได้ว่า บริษัทฯ จะมีรายได้ตลอดอายุสัญญาที่ประมาณการไว้

แม้ว่าโดยรวมแล้วบริษัทฯ จะมีความเสี่ยงต่อการที่ผลการดำเนินงานของบริษัท ผลิตไฟฟ้าราชบุรี
จำกัด จะไม่เป็นไปตามเป้าหมายอยู่ในระดับต่ำ แต่บริษัท ผลิตไฟฟ้าราชบุรี จำกัด
ยังคงมีความเสี่ยงในการดำเนินธุรกิจหากแต่ได้ดำเนินการบรรเทาความเสี่ยงลงแล้วบางส่วน ดังนี้

1. ระดับความพร้อมจ่ายพลังไฟฟ้า

ตามสัญญาซื้อขายไฟฟ้า กฟผ. จะจ่ายค่าความพร้อมจ่ายพลังไฟฟ้าตามค่ากำลังการผลิต
และค่าคุณลักษณะของหน่วยผลิตไฟฟ้าตามที่ตกลงกันไว้ บริษัท ผลิตไฟฟ้าราชบุรี จำกัด
จะเป็นผู้รับผิดชอบในการดำรงค่าคุณสมบัติดังกล่าว และจะเป็นผู้รับความเสี่ยงในเรื่องค่าปรับ
หากความพร้อมจ่ายพลังไฟฟ้าลดลง

เพื่อลดความเสี่ยงจากการลดลงของรายได้
เนื่องจากรายได้ส่วนค่าความพร้อมจ่ายพลังไฟฟ้าถูกหักลดด้วยค่าปรับ
สัญญาซื้อขายไฟฟ้ากำหนดให้มีข้อจำกัดบทปรับ
คือหากค่าปรับจากบทปรับบางประเภทต่ำกว่าค่ากำหนดขั้นต่ำ (ร้อยละ 0.5
ของค่าความพร้อมจ่ายพลังไฟฟ้ารายปี) การปรับจะไม่เกิดขึ้น และจะปรับไม่เกินกว่าค่ากำหนดสูงสุด
(ร้อยละ 2 ของค่าความพร้อมจ่ายพลังไฟฟ้ารายปี)

2. ด้านราคาเชื้อเพลิง

การเปลี่ยนแปลงในราคาก๊าซธรรมชาติจะไม่มีผลกระทบต่อบริษัท ผลิตไฟฟ้าราชบุรี จำกัด
เนื่องจากในสูตรการคำนวณค่าพลังงานไฟฟ้าในสัญญาซื้อขายไฟฟ้านั้นใช้ราคาจริงของก๊าซธรรมชาติในแต่ละเดือนในการคำนวณ
กฟผ. ในฐานะผู้ซื้อไฟฟ้าจึงเป็นผู้รับความเสี่ยงเนื่องจากความผันผวนของราคาเชื้อเพลิง
โดยที่บริษัท ผลิตไฟฟ้าราชบุรี จำกัด จะต้องรักษาระดับค่าอัตราความร้อน (Heat Rate)
ของเครื่องจักรที่เกิดขึ้นจริงให้น้อยกว่าหรือเท่ากับที่ระบุไว้ในสัญญาซื้อขายไฟฟ้า

3. ด้านระดับค่าอัตราความร้อนของเครื่องจักร

บริษัท ผลิตไฟฟ้าราชบุรี จำกัด จะได้รับค่าเชื้อเพลิง (Fuel Payment)
ซึ่งเป็นส่วนหนึ่งของค่าพลังงานไฟฟ้า (Energy Payment)
ตามระดับที่อัตราความร้อนของเครื่องจักร
(อัตราการใช้ความร้อนจากเชื้อเพลิงในการผลิตพลังงานไฟฟ้า 1 หน่วย)
ที่ระบุไว้ในสัญญาซื้อขายไฟฟ้า โดยบริษัท ผลิตไฟฟ้าราชบุรี จำกัด
จะนำค่าพลังงานไฟฟ้าดังกล่าวมาจ่ายเป็นค่าเชื้อเพลิงที่ใช้ในการเดินเครื่องโรงไฟฟ้าซึ่งแม้ว่าการกำหนดระดับค่าอัตราความร้อนที่ระบุไว้ในสัญญาซื้อขายไฟฟ้าดังกล่าวได้มีการบวกส่วนเพิ่ม
(Margin) ลงในระดับค่าอัตราความร้อนด้วย
เพื่อเป็นการชดเชยการเสื่อมสภาพของเครื่องจักรที่อาจเกิดขึ้นในระยะยาว บริษัท ผลิตไฟฟ้าราชบุรี
จำกัด
จะยังคงมีความเสี่ยงหากระดับค่าอัตราความร้อนที่เกิดขึ้นจริงสูงกว่าค่าที่ระบุไว้ในสัญญาซื้อขายไฟฟ้า
หากบริษัท ผลิตไฟฟ้าราชบุรี จำกัดไม่สามารถรักษาระดับค่าอัตราความร้อนในระดับที่ตกลงได้ บริษัท
ผลิตไฟฟ้าราชบุรี จำกัด จะต้องรับผิดชอบค่าเชื้อเพลิงที่เพิ่มขึ้นเอง

4. ด้านคุณภาพเชื้อเพลิง

สัญญาซื้อขายก๊าซธรรมชาติมีการระบุคุณภาพเชื้อเพลิงไว้อย่างชัดเจน หากเกิดกรณีที่บริษัท ปตท.
จำกัด (มหาชน) จัดส่งก๊าซธรรมชาติที่มีคุณภาพต่ำกว่าที่ระบุไว้ในสัญญาซื้อขายก๊าซธรรมชาตินั้น
บริษัท ผลิตไฟฟ้าราชบุรี จำกัด มีสิทธิที่จะปฏิเสธการรับเชื้อเพลิงและถือว่าบริษัท ปตท. จำกัด
(มหาชน) ไม่สามารถจัดส่งเชื้อเพลิงให้ได้ สัญญาซื้อขายไฟฟ้าระบุว่าบริษัท ผลิตไฟฟ้าราชบุรี จำกัด
ยังคงได้รับค่าความพร้อมจ่ายพลังไฟฟ้าต่อไป ดังนั้นบริษัท ผลิตไฟฟ้าราชบุรี จำกัด
จึงไม่มีความเสี่ยงจากการที่บริษัท ปตท. จำกัด (มหาชน) ไม่สามารถจัดส่งก๊าซธรรมชาติให้
หรือจากการที่บริษัทฯ ปฏิเสธรับก๊าซธรรมชาติที่ไม่ได้คุณภาพ
เนื่องจากไม่ส่งผลกระทบต่อค่าความพร้อมจ่ายพลังไฟฟ้าภายใต้สัญญาซื้อขาย ไฟฟ้า

5. ด้านค่าใช้จ่ายในการปฏิบัติการ

ค่าความพร้อมจ่ายพลังไฟฟ้าที่กำหนดไว้ในสัญญาซื้อขายไฟฟ้า
สำหรับค่าใช้จ่ายที่เป็นเงินสกุลบาทจะมีการปรับตามดัชนีราคาผู้บริโภคไทย (Thai CPI)
และสำหรับค่าใช้จ่ายที่เป็นเงินสกุลเหรียญสหรัฐ เช่น ค่าอะไหล่อุปกรณ์ต่าง ๆ
ที่จะต้องมีการนำเข้าจะปรับตามดัชนีราคาผู้ผลิต (MUV Index)
และปรับตามความผันผวนจากอัตราแลกเปลี่ยน โดย กฟผ.
จะเป็นผู้รับภาระความเสี่ยงด้านค่าใช้จ่ายที่เพิ่มขึ้นตามที่กำหนดไว้ในสัญญาซื้อขายไฟฟ้า บริษัท
ผลิตไฟฟ้าราชบุรี จำกัด
จะรับภาระความเสี่ยงหากค่าใช้จ่ายที่เกิดขึ้นจริงมีการปรับเพิ่มสูงกว่าดัชนีราคาผู้บริโภคหรือดัชนีราคาผู้ผลิต
ทั้งนี้เฉพาะในส่วนของค่าอะไหล่อุปกรณ์บางประเภทที่นำเข้าจากต่างประเทศ
หากมีการปรับราคาเพิ่มสูงขึ้นกว่าดัชนีราคาผู้ผลิต กฟผ. จะช่วยรับภาระเพิ่มขึ้นตามสูตรที่กำหนด

เพื่อลดความเสี่ยงอันเนื่องมาจากภาวะราคาของอะไหล่โรงไฟฟ้าที่เพิ่มขึ้น
และการใช้อะไหล่ที่มากกว่าประมาณการค่าใช้จ่ายที่เพิ่มขึ้นจากการปรับปรุงเพื่อเพิ่มเสถียรภาพและความปลอดภัยของแก๊สเทอร์ไบน์
บริษัท ผลิตไฟฟ้าราชบุรี จำกัด
ได้ทำสัญญาจัดหาและซ่อมอะไหล่โรงไฟฟ้าพลังความร้อนร่วมระยะยาว (Contractual Service
Agreement “CSA”) กับคู่สัญญาร่วมค้าระหว่าง General Electric International
Operation Co., Inc. และ GE Energy Parts, Inc.
สัญญาดังกล่าวมีผลบังคับใช้ตั้งแต่วันที่ลงนามในสัญญาจนถึงวันสิ้นสุดการเดินเครื่องของอุปกรณ์กังหันแก๊สตามสัญญาซื้อขายไฟฟ้า
โดยมีมูลค่าตามสัญญาประมาณ 451 ล้านเหรียญสหรัฐอเมริกา

6. การปฏิบัติการและบำรุงรักษาโรงไฟฟ้า

ตามสัญญาปฏิบัติการและบำรุงรักษาโรงไฟฟ้าซึ่งบริษัท ผลิตไฟฟ้าราชบุรี จำกัดจ้าง กฟผ.
นั้นได้มีการกำหนดเงื่อนไขการให้รางวัลและการปรับเพื่อควบคุมผลการดำเนินงานของผู้ปฏิบัติการ
คือ กฟผ. โดยปัจจัยที่ใช้เป็นตัวควบคุมเพื่อพิจารณาคือ ค่าความพร้อมจ่ายไฟฟ้า
และค่าประสิทธิภาพในการผลิต

หาก กฟผ. ดำเนินการทำให้โรงไฟฟ้ามีความพร้อมจ่ายพลังไฟฟ้า
หรือมีค่าประสิทธิภาพในการผลิตลดลง บริษัท ผลิตไฟฟ้าราชบุรี จำกัด
จะได้รับค่าปรับตามที่กำหนดในสัญญาปฏิบัติการและบำรุงรักษาโรงไฟฟ้า
ซึ่งอาจจะไม่ครอบคลุมถึงรายได้ที่สูญเสียไปตามสัญญาซื้อขายไฟฟ้า แต่อย่างไรก็ดี จากการที่ กฟผ.
เป็นผู้มีประสบการณ์และความชำนาญในการปฏิบัติการและการบำรุงรักษาโรงไฟฟ้าในประเทศไทยมากกว่า
30 ปี กรณีที่จะเกิดเหตุการณ์ดังกล่าว อาจจะมีความเป็นไปได้น้อย เว้นแต่กรณีที่เกิดเหตุสุดวิสัย
หรือเกิดจากความบกพร่องของเครื่องจักร

ในกรณีที่เกิดความสูญเสียจากเหตุสุดวิสัย บริษัท ผลิตไฟฟ้าราชบุรี จำกัด
ยังได้รองรับด้วยการประกันภัยที่คุ้มครองทุกความเสี่ยงที่อาจจะเกิดแก่เครื่องจักร ทรัพย์สิน
และบุคคล ซึ่งรวมถึงบุคคลที่ 3 ด้วย

7. ความเสี่ยงทางการเมือง

7.1 การถูกครอบครองโดยหน่วยงานของรัฐ

กรณีถูกเข้าครอบครองโดยหน่วยงานของรัฐไม่ว่าจะเป็นการครอบครองโรงไฟฟ้า
การครอบครองโดยการเข้าถือหุ้น
เหตุการณ์ดังกล่าวจะถือเป็นเหตุสุดวิสัยอันเนื่องมาจากการกระทำของรัฐบาลภายใต้สัญญาซื้อขายไฟฟ้า
โดยบริษัท ผลิตไฟฟ้าราชบุรี จำกัด ยังคงได้รับค่าความพร้อมจ่ายพลังไฟฟ้า
แต่หากเหตุการณ์ดังกล่าวยืดเยื้อเป็นเวลาเกินกว่า 1 ปี กฟผ.
มีสิทธิที่จะยกเลิกสัญญาซื้อขายไฟฟ้าได้ โดย กฟผ. จะต้องจ่ายค่ายกเลิกสัญญา
เป็นเงินเท่ากับส่วนของภาระหนี้สินคงเหลือทั้งหมดบวกกับกำไรสะสม เงินสำรองต่างๆ
รวมทั้งผลตอบแทนต่อผู้ถือหุ้น

7.2 การเปลี่ยนแปลงกฎหมาย

ในกรณีที่มีการเปลี่ยนแปลงกฎหมายซึ่งมีผลกระทบต่อเงินทุน รายได้ หรือค่าใช้จ่ายของบริษัท
ผลิตไฟฟ้าราชบุรี จำกัด
และหากเหตุกระทบดังกล่าวเกินกว่าจำนวนที่กำหนดไว้ตามสัญญาซื้อขายไฟฟ้า กฟผ. และบริษัท
ผลิตไฟฟ้าราชบุรี จำกัด จะหารือร่วมกันในการปรับค่าความพร้อมจ่ายพลังไฟฟ้าและค่าพลังงานไฟฟ้า
และหากการเปลี่ยนแปลงกฎหมายมีผลกระทบต่อความสามารถของบริษัท ผลิตไฟฟ้าราชบุรี จำกัด
ในการปฏิบัติหน้าที่ตามสัญญาซื้อขายไฟฟ้า
เหตุดังกล่าวอาจถือว่าเป็นเหตุสุดวิสัยอันเนื่องมาจากการกระทำของรัฐบาล ซึ่งบริษัท
ผลิตไฟฟ้าราชบุรี จำกัด ยังคงมีสิทธิได้รับค่าความพร้อมจ่ายพลังไฟฟ้า

1.2 ความเสี่ยงด้านการเงิน

  1.2.1 สภาพคล่อง

ในการบริหารสภาพคล่อง บริษัทฯ
ได้คำนึงถึงความเพียงพอของเงินทุนเพื่อใช้ในการลงทุนโครงการต่างๆ
และการดำเนินงานของบริษัทฯ โดยได้พิจารณาวางแผนทางการเงิน จัดทำงบกระแสเงินสด
มีการติดตามผลการดำเนินงานอย่างใกล้ชิด มีการทบทวนประมาณการ
และแผนการใช้เงินให้สอดคล้องกับสภาวการณ์ทางการเงินอย่างสม่ำเสมอ
รวมทั้งบริษัทฯได้พิจารณาและติดตามความเคลื่อนไหวของตลาดเงิน
และเครื่องมือทางการเงินอย่างต่อเนื่อง เพื่อลดความเสี่ยงทางการเงิน

1.2.2 ความสามารถในการชำระหนี้

บริษัท ผลิตไฟฟ้าราชบุรี จำกัด ได้กู้เงินสกุลเงินบาทจากสถาบันการเงินในประเทศ รวม 6 แห่ง
โดยจัดทำในรูปของสัญญาเงินกู้ ลงวันที่ 23 มิถุนายน 2548 ซึ่งระบุว่าบริษัท ผลิตไฟฟ้าราชบุรี
จำกัด จะต้องทยอยชำระคืนเงินต้นและดอกเบี้ยจนถึงปี 2558 ทั้งนี้ ณ วันที่ 31 ธันวาคม 2549
มียอดเงินกู้คงค้างตามสัญญาเงินกู้ดังกล่าว จำนวน 23,242,996,000 บาท นอกจากนี้เมื่อวันที่ 29
กรกฎาคม 2548 บริษัท ผลิตไฟฟ้าราชบุรี
จำกัดได้ทำการออกและจำหน่ายหุ้นกู้สกุลเงินบาทในวงเงินรวมทั้งสิ้น 10,000,000,000 บาท
ประกอบด้วยหุ้นกู้อายุ 3 ปี และ 5 ปี โดย ณ วันที่ 31 ธันวาคม 2549 มียอดหุ้นกู้คงค้างจำนวน
6,500,140,000 บาท ซึ่งตามสัญญาเงินกู้ และหุ้นกู้ดังกล่าว บริษัท ผลิตไฟฟ้าราชบุรี จำกัด
จะต้องดำรงอัตราส่วนแสดงความสามารถในการชำระคืนเงินต้นและดอกเบี้ย (Debt Service
Coverage Ratio) ไม่ต่ำกว่า 1.1 : 1 ทั้งนี้ นับแต่บริษัท ผลิตไฟฟ้าราชบุรี จำกัด
ได้เริ่มเบิกใช้เงินกู้และนับแต่เริ่มดำเนินกิจการมายังไม่เคยมีเหตุผิดนัด
หรือความบกพร่องอันเนื่องจากความสามารถในการชำระหนี้
หรือการไม่ปฏิบัติตามเงื่อนไขเงินกู้ต่างๆ แต่อย่างใด อย่างไรก็ดี หากบริษัท ผลิตไฟฟ้าราชบุรี
จำกัด ไม่สามารถดำรงอัตราส่วนดังกล่าว หรือไม่สามารถปฏิบัติตามเงื่อนไขเงินกู้ต่างๆ
ที่กำหนดไว้ได้ จะมีผลให้เจ้าหนี้เงินกู้สามารถเรียกค่าปรับ ดำเนินการยึดหลักประกัน
อันมีผลกระทบต่อการดำเนินงานได้ ซึ่งบริษัท ผลิตไฟฟ้าราชบุรี จำกัด
ได้ดำเนินการเพื่อป้องกันความเสี่ยงดังกล่าวโดยการกันเงินสำรองเพื่อการชำระหนี้เงินต้น
และดอกเบี้ยไว้แล้ว

1.2.3 อัตราดอกเบี้ย

เนื่องจากภาระดอกเบี้ยจ่ายตามสัญญาเงินกู้ระยะยาวและหุ้นกู้อายุ 5 ปี
(สำหรับดอกเบี้ยจ่ายในช่วงปีที่ 3-5) ของบริษัท ผลิตไฟฟ้าราชบุรี จำกัด
ได้กำหนดโดยอ้างอิงกับอัตราดอกเบี้ย MLR ซึ่งตามสัญญาซื้อขายไฟฟ้ากับ กฟผ.
โครงสร้างรายได้ค่าไฟฟ้าของบริษัท ผลิตไฟฟ้าราชบุรี จำกัด
จะได้รับชดเชยตามความผันผวนของอัตราดอกเบี้ย MLR ทำให้บริษัท ผลิตไฟฟ้าราชบุรี จำกัด
ไม่มีความเสี่ยงจากความผันผวนของอัตราดอกเบี้ย

1.2.4 อัตราแลกเปลี่ยนเงินตราระหว่างประเทศ

แม้ว่าบริษัท ผลิตไฟฟ้าราชบุรี จำกัด จะมีรายรับและเงินกู้ทั้งหมด
รวมถึงค่าใช้จ่ายส่วนใหญ่เป็นเงินสกุลบาท
แต่ก็ยังมีความเสี่ยงจากความผันผวนของอัตราแลกเปลี่ยนเงินตราระหว่างประเทศบางส่วน
เนื่องจากจะต้องสั่งซื้ออุปกรณ์และอะไหล่เครื่องจักรจากต่างประเทศ อย่างไรก็ดี
กฟผ.จะชดเชยความผันผวนของอัตราแลกเปลี่ยนเงินตราต่างประเทศสำหรับการจัดซื้ออะไหล่เครื่องจักรจากต่างประเทศดังกล่าวตามเงื่อนไขในสัญญาซื้อขายไฟฟ้า

3.  ความเสี่ยงด้านการบริหาร

  1.3.1 ด้านงานบุคคล

บริษัทฯ ตระหนักถึงความสำคัญของบุคลากร ซึ่งเป็นทรัพยากรอันมีค่าของบริษัทฯ
จึงได้มีการบริหารจัดการความเสี่ยงด้านบุคลากร เริ่มตั้งแต่การสรรหาและคัดเลือก
เพื่อให้ได้บุคลากรที่ดีมีคุณสมบัติเหมาะสมกับบริษัทฯ การพิจารณาจ่ายค่าตอบแทนและสวัสดิการต่างๆ
ที่เหมาะสมและเป็นธรรม เพื่อธำรงรักษาบุคลากรไว้ การพัฒนาบุคลากรให้มีศักยภาพ
รวมถึงการทบทวนปรับปรุงกระบวนการปฏิบัติงาน
และระบบงานให้มีความพร้อมที่จะรองรับการขยายธุรกิจของบริษัทฯ

ในปี 2549 ที่ผ่านมา บริษัทฯได้ปรับปรุงโครงสร้างองค์กรให้สอดคล้องกับการขยายธุรกิจของบริษัทฯ
และบริษัทฯ
ได้ดำเนินการฝึกอบรมพัฒนาพนักงานในแต่ละระดับอย่างต่อเนื่องตามแผนพัฒนาบุคลากรประจำปี
เพื่อเพิ่มพูนความสามารถและพัฒนาศักยภาพ ซึ่งเป็นการเตรียมบุคลากรในระดับต่างๆ
ให้มีความพร้อมและสามารถทดแทนตำแหน่งได้ในช่วงระยะเวลาที่เหมาะสมตามที่บริษัทฯ
มีความจำเป็น

นอกจากนี้ ด้านการบริหารค่าตอบแทน บริษัทฯได้ศึกษาและทบทวนโครงสร้างค่าจ้างของบริษัทฯ
เพื่อให้สามารถธำรงรักษาและจูงใจพนักงานที่มีคุณภาพ รวมถึงสามารถแข่งขันกับตลาดแรงงานได้
และสำหรับการดำเนินการด้านระบบงานนั้น บริษัทฯได้ปรับปรุงพัฒนาระบบสารสนเทศทรัพยากรบุคคล
(HRIS) และระบบการประเมินผลการปฏิบัติงาน
เพื่อให้การบริหารงานทรัพยากรบุคคลสามารถตอบสนองนโยบายบริษัทฯ ได้อย่างมีประสิทธิภาพ

1.3.2 ด้านการสื่อสารองค์กร

บริษัทฯได้ดำเนินการสื่อสาร ให้ข้อมูล สร้างความรู้
ความเข้าใจในเรื่องการดำเนินโครงการโรงไฟฟ้าแก่ชุมชน
การดำเนินการด้านมวลชนสัมพันธ์อย่างต่อเนื่อง
รวมถึงการเข้ามีส่วนร่วมในการพัฒนาและบริหารโครงการสาธารณประโยชน์ผ่านทางโครงการโรงไฟฟ้าราชบุรีพัฒนา
ทั้งนี้เพื่อส่งเสริมสร้างคุณภาพชีวิตที่ดีแก่ชุมชนและสังคม

สำหรับความเสี่ยงด้านการสื่อสารองค์กรที่อาจส่งผลกระทบต่อการดำเนินธุรกิจนั้น บริษัทฯ
ได้ให้ความสำคัญกับการให้ข้อมูลข่าวสารแก่สาธารณชนอย่างเปิดเผย ต่อเนื่อง ทั่วถึง
และเท่าเทียมกัน
ตามหลักการบรรษัทภิบาลที่ดีของบริษัทจดทะเบียนในตลาดหลักทรัพย์แห่งประเทศไทย
(ตลาดหลักทรัพย์ฯ) นอกจากนี้ ในปี 2549 บริษัทฯ
ได้มุ่งเน้นการเสริมสร้างความรู้ความเข้าใจเกี่ยวกับการดำเนินธุรกิจด้านพลังงานไฟฟ้า
และการดำเนินงานผลิตไฟฟ้าให้แก่ชุมชนโดยรอบที่ตั้งโรงไฟฟ้า
ซึ่งสามารถสร้างความเข้าใจกับชุมชนในกระบวนการผลิตไฟฟ้าได้เป็นอย่างดี
อันจะนำไปสู่ความร่วมมือในการพัฒนาชุมชนร่วมกันต่อไป

นอกจากนี้ บริษัทฯ ยังได้ให้ความสำคัญกับการพัฒนาอย่างยั่งยืน
โดยสนับสนุนสมาคมพัฒนาประชากรและชุมชน จัดทำโครงการโรงไฟฟ้าราชบุรีพัฒนา
ดำเนินการพัฒนาคุณภาพชีวิต ส่งเสริมอาชีพ และความเป็นอยู่ของชุมชนอย่างต่อเนื่อง
ส่งผลให้ชุมชนเกิดความเข้มแข็ง มีคุณภาพชีวิตที่ดีขึ้น และมีทัศนคติที่ดีต่อการดำเนินงานของบริษัทฯ

ในด้านการพัฒนาโครงการแห่งใหม่ บริษัทฯ
มีนโยบายชัดเจนที่จะมุ่งเน้นกระบวนการมีส่วนร่วมของชุมชนตั้งแต่เริ่มคิดจัดทำโครงการ
โดยคำนึงถึงชุมชนเป็นสำคัญ เพื่อให้การดำเนินโครงการเกิดประโยชน์ร่วมกัน
และมีการยอมรับการพัฒนาโครงการอย่างสันติวิธี
อันจะเป็นการส่งเสริมให้เกิดการพัฒนาชุมชนอย่างยั่งยืนควบคู่ไปกับการพัฒนาโครงการของบริษัทฯ